b"\n_START_ARTICLE_\nMarc Monz\xc3\xb3 i Torrents\n_START_SECTION_\nTraject\xc3\xb2ria\n_START_PARAGRAPH_\nDes de la infantesa se sent\xc3\xad atret per all\xc3\xb2 min\xc3\xbascul i per petits objectes de cultura popular catalana que col\xc2\xb7leccionava el seu avi. Va comen\xc3\xa7ar a estudiar joieria fascinat per aquesta escala i el 1992 es va matricular a l'Escola Massana on es gradu\xc3\xa0 en Joieria. Des de la seva \xc3\xa8poca d'estudiant, no se sent identificat amb la joieria narrativa i s'interess\xc3\xa0 pel disseny intr\xc3\xadnsec dels objectes. Trob\xc3\xa0 els seus primers referents en alguns joiers catalans en actiu entre els anys 1930 i 1970, l'obra dels quals apostava per un llenguatge est\xc3\xa8tic i una clara intenci\xc3\xb3 sint\xc3\xa8tica. Durant l'etapa de formaci\xc3\xb3, Monz\xc3\xb3 manifest\xc3\xa0 un gran inter\xc3\xa8s a con\xc3\xa8ixer les t\xc3\xa8cniques tradicionals de joieria i les possibilitats dels materials. A Monz\xc3\xb3 li atreia m\xc3\xa9s el proc\xc3\xa9s de projectaci\xc3\xb3 i construcci\xc3\xb3 d'una joia que l'objecte resultant de l'activitat. El 1996, Monz\xc3\xb3 assisteix a les exposicions de dos joiers que li canviaran la percepci\xc3\xb3 de l'ofici. \xc3\x89s en la descoberta de les obres de Karl Fritsch i de Ruudt Peters quan Monz\xc3\xb3 observa la joieria com un camp per a l'expressi\xc3\xb3 personal. Conven\xc3\xa7ut que la joieria s'ha de fer des de la tradici\xc3\xb3 i l'ofici, Monz\xc3\xb3 empr\xc3\xa8n la recerca d'un estil propi caracteritzat per una sobrietat formal propera al minimalisme, per la precisi\xc3\xb3, el gust per les formes geom\xc3\xa8triques i la reflexi\xc3\xb3 sobre la forma i funci\xc3\xb3 dels objectes quotidians."